
I. УВОДНА ЧАСТ:
Детската градина е първата степен в образователната система и се грижи най-вече за възпитанието, образованието и социализацията на децата. Учителят е първата фигура, с която детето се учи да общува извън семейната среда. Усилията на детския учител са съсредоточени върху това детето да расте като самостоятелна и уверена личност, да усвои умения за общуване и живот в екип, да овладее практически умения и способности, да усвои родния си език и да се научи да го използва правилно, да обогати речника си, да опознае света и природата около себе си, да придобие първи математически познания, да опознае тялото си и да расте здраво и жизнено чрез игрови методи и похвати, за да може един ден да се превърне в уверен, знаещ и можещ млад човек, който умее да носи отговорности за себе си и за другите. Първите стъпки на детето в детска градина, са първите стъпки, които то прави още в ранна възраст към самостоятелност, отговорност и социализация. Родителите не просто осигуряват отглеждането му извън дома, но и го включват в една регламентирана образователно - възпитателна система и програма. Детската градина е онзи необходим етап в развитието на детето, чрез който то навлиза в обществото на своите връстници и започва да усвоява навиците на социалния живот. Така му се осигурява подготовка, дава му се начален старт и за постъпване в училище. Детската градина е център за ранно възпитание и образование, което се осъществява  по собствени програма на обучение, одобрена от МОН. 
Но нека си изясним смисълът, който носи понятието адаптация.
Адаптация е термин в биологията, с който се обозначава процесът на приспособяване на организмите към различните условия на средата в рамките на своето еволюционно развитие, респективно процесът на приспособяване на детето към различна от семейната среда, а именно детската градина. 
Адаптацията към детската градина е труден процес и за децата, и за възрастните около тях. Животът на семейството се променя, променят се навиците на всички членове на семейството. Адаптирането е строго индивидуален процес за всяко дете и за неговите родители. За някои деца този период може да бъде 1 седмица, за други – 1 месец, а за трети по-дълъг. Педагогът и родителите трябва да имат търпение и да подпомагат детето в процеса на адаптация, за да протече той възможно най-бързо и безболезнено. 
II. Признаците, по които разбираме дали едно дете е адаптиранрано са: 
 Детето се разделя само и в добро настроение с родителите /възрастните/. 
 По време на престоя в детската градина е спокойно и играе. Може често да задава въпроси „кога и дали“ ще го вземат, но това са въпроси, с които то очаква да бъде потвърдена неговата сигурност. 
 По време на занимания и игри разказва спокойно за своите родители. 
 При тръгване от детската градина нетърпеливо разказва,  какво се е случило там. 

III. Препоръки към родителите:
1. Да бъдат подготвени за реакциите на детето, когато постъпи в детската градина и да ги посрещнат спокойно и твърдо. Необходимо е предварително да се говори и да  му се обясни промяната, която ще настъпи в живота му. 
2. Ако е необходимо родителите могат да осъществяват самостоятелно или чрез специалист психологическа и практическа подготовка на детето за детска градина, свързана с индивидуалните му особености на развитие. Добре е това да не става в последните дни, а поне няколко месеца преди постъпването в детската градина. 
3. Би било много добре, ако се изтъкнат пред детето позитивните страни на пребиваването му в детската градина, присъствието на много деца на неговата възраст и, че то ще прекарва там само част от деня, а останалото време ще бъде с близките си в обичайната семейна среда. 
4. Оставянето на детето за няколко часа с друг близък човек или възползването от услугите на детски центрове ще окаже благотворно въздействие във връзка с адаптирането към ДГ. Първоначално е добре родителят да присъства на игрите и заниманията му, като може да напуска помещението за половин-един час, докато детето свикне с факта, че дори и родителят да го няма за известно време, бързо ще се върне и никога няма да го изостави. 
5. Препоръчително е месеци преди тръгване на детето на детска градина да се извършват разходки до ДГ, в която е прието детето. 
6. По възможност можете да се наблюдава, как си играят децата на двора, и да се разкаже, с какво се занимават в ДГ. Колкото повече детайли се разказват давате, толкова по-лесно ще се адаптира. Добре е да отидете с детето си следобед, за да види как родителите прибират дечицата си от градина. 
7. Най-добрият начин да се обясни на детето новата среда е чрез ролеви игри – те могат чудесно да го подготвят за градина. Например: Да се изиграе театър с плюшена играчка, която ходи на ДГ, да се разкаже за режима там – децата отиват, закусват, после играят, обядват, спят. Повтаряйте на детето, че на играчката й харесва да ходи на детска градина. 
8. Може да се обясни на детето, че ходенето на градина е също толкова важно, както мама и тате, когато ходят на работа. Живеейки в екип, детето получава нова социална роля и се гордее с това. 
9. Важно е родителите да покажат, че имат доверие в учителите, които ще се грижат за детето. Те отговарят на необходимите изисквания и имат умения да се грижат за малки деца. От голямо значение е родителите да се доверят и да предадат контрола върху детето си в ръцете на друг значим възрастен. Именно на доверието между хората се дължат топлите отношения. 
10. Ако родителят се безпокои повече от детето, това ще повлияе негативно върху него. Понякога се налага учителите да успокояват повече родителите, отколкото децата. Необходимо е спокойствие и позитивизъм от страна на родителите.
11. Спокойният родител води до себе си спокойно дете. Желателно е сутрин то да бъде водено от родителя, който е готов да се раздели с него нежно, спокойно, но твърдо и бързо. Колкото по-плах и нерешителен е родителят, толкова по-тревожно ще бъде детето. Когато детето плаче, родителят трябва да бъде спокоен и твърд в изказа си. Плачът подпомага нервната система да не се превъзбужда.
12. Детето има нужда от твърди граници и правила, за да се адаптира бързо. По този начин то се чувства сигурно и спокойно. 
13. Преди постъпването си в детската градина, детето трябва да има изградена самостоятелност, а също и определена самодисциплина, за да свикне бързо и безпроблемно с установения ред и дневен режим в детското заведение. 
14.  Необходимо е синхронизиране на правилата в детската градина с тези в къщи относно самообслужване, подреждане на играчките, хранене на маса, поддържане на ред и др. 
15. За детето е важно да вижда, как всеки си подрежда собствените вещи и, че има еднакви последствия за всички, ако не се спазват правилата, както в къщи, така и в детската градина. 

IV. Проверено в практиката:

· Родители не отблъсквайте детето си, когато се занимавате с домакински задължения. Въвлечете го в тях. С времето то ще придобие практически умения за прибиране и почистване, нищо че в момента прави повече грешки и Ви създава повече работа! 
· Не пропускайте да похвалите детето си за добре свършената работа и добри постъпки. 
· Бъдете приятел за детето, помагайте му да премине трънливите пътеки на живота. 
· Общувайте непрекъснато!Опитвайте разговорите Ви в никакъв случай да не са нравоучителни, а приятни приятелски диалози. 
· Ако сте му обещали нещо, задължително го изпълнете! Така ще го научите на отговорност и да държи на думите си. Ако не изпълните обещанието си, следващия път методът Ви няма да работи.
· Уважавайте желанията му и неговите интереси. Отнасяйте се с него като личност!
· Нека през първите дни от постъпването на детето в детската градина, то да взема със себе си любима играчка или друга вещ от дома, с която се чувства свързано със семейството и чието присъствие го успокоява. 
· Добре е да си създадете модел на раздяла - въздушна целувка, съпроводена с думите „до скоро“, гушкане и целуване, махане с ръка, съпроводено с пожелания и др. Ритуалът ще направи родителя по-уверен и тази увереност ще се предава и на детето.
· Разкажете на детето как минава целия ден и кога ще дойдете да го вземете. 
· Създайте родителска група за подкрепа между майките, готови да споделят. Когато те обменят помежду си какво от това, което правят, помага на детето им, всяка майка ще научи повече работещи стратегии. 
· Когато го вземете в къщи, внимателно го разпитайте как е било в градината, стараейки се да вникнете в неговите проблеми. За Вас може да изглеждат незначителни, но за него са важни. Нека Ви разкаже своите страхове и тревоги. Детето трябва да усеща непрекъснато, че вие се грижите за него, макар и да не сте там. 
· Използвайте всяка възможност да разговаряте с учителите. Питайте ги не само как е минал денят на детето, но споделете и какво сте правили у дома. Колкото повече неща знаят учителките за детето, толкова по-адекватно ще се грижат за него. 
· Посещавайте родителските срещи. Срещите се правят, за да си поговорите с учителките и с другите родители и да вземате общи решения. 
· Колкото по - открити и ясни са взаимоотношенията между вас, толкова по-спокойни ще са децата. Включвайте се, колкото Ви е възможно в живота на групата и мероприятията на детската градина. 

V. Погрешни са:

· Упреците към детето, поради незавършен процес на адаптиране; 
· Наказанията и насилието върху детето, което тъгува, плаче или е агресивно, поради незавършен процес на адаптиране; 
· Лъжата на възрастните при раздяла. Например „Влез вътре, аз отивам до … и ще се върна“ и др. 

ПОСЛЕСЛОВ:

Триединството: ДЕТЕ, РОДИТЕЛ, УЧИТЕЛ е онази здрава основа, която поставя началото на неговото възпитание. 
Възпитанието се гради крачка по крачка. 
Важен е крайният резултат, който изисква любов, труд и постоянство!




